SET พรุ่งนี้ผันผวนต่อ จับตา Window Dressing วันสุดท้ายก่อนปิดงบ Q3
บล.เมย์แบงก์ กิมเอ็ง เชื่อว่าตลาดฯพรุ่งนี้ (30 ก.ย.) จะยังแกว่งตัวในกรอบ 1,350 จุด บวกและลบ โดยในวันพรุ่งนี้จะเป็นวันที่จะมีการทำ Window Dressing วันสุดท้ายก่อนปิดงบฯไตรมาส 3/58 พร้อมให้ติดตามตัวเลขเศรษฐกิจที่แบงก์ชาติจะประกาศออกมาด้วย รวมถึงให้ติดตามการประชุมครม.ในวันพรุ่งนี้ด้วย
29 ก.ย. 2558

น.ส.มยุรี โชวิกานต์ ผู้ช่วยกรรมการผู้จัดการฝ่ายวิเคราะห์หลักทรัพย์ บล.เมย์แบงก์ กิมเอ็ง (ประเทศไทย) เปิดเผยถึงตลาดหุ้นไทยวันนี้ (29 ก.ย.) สวิงตัว โดยดัชนีฯปรับตัวลงมาแถว 1,342 จุด แล้วปรับตัวขึ้นไป 1,357-1,358 จุด โดยตลาดฯยังได้รับแรงหนุนจากการทำ Window Dressing ส่วนหนึ่ง และตลาดในกลุ่ม TIP ก็สามารถปิดตลาดในแดนบวกได้ อย่างตลาดฟิลิปปินส์ และตลาดอินโดนีเซีย ส่วนตลาดหุ้นอื่นในภูมิภาคเอเชียส่วนใหญ่ติดลบ ยกเว้นตลาดอินเดีย เนื่องจากอินเดียได้ประกาศลดอัตราดอกเบี้ย
ทั้งนี้ นักลงทุนยังคงให้ความกังวลเกี่ยวกับแรงขายของนักลงทุนต่างชาติ หลังจากที่เงินบาทอ่อนค่า และเศรษฐกิจไทยไม่ค่อยดี จากที่ตัวเลขส่งออกไทยติดลบราว 6%
แนวโน้มการลงทุนในวันพรุ่งนี้ (30 ก.ย.) เชื่อว่าตลาดฯคงจะยังแกว่งตัวในกรอบ 1,350 จุด บวกและลบ โดยในวันพรุ่งนี้จะเป็นวันที่จะมีการทำ Window Dressing วันสุดท้ายก่อนปิดงบฯไตรมาส 3/58 พร้อมให้ติดตามตัวเลขเศรษฐกิจที่แบงก์ชาติจะประกาศออกมาด้วย และให้ติดตามการประชุมครม.ในวันพรุ่งนี้ด้วย
 
หลักทรัพย์ที่มีมูลค่าการซื้อขายสูงสุด 5 อันดับแรก
JWD ปิดที่ 15.90 บาท เพิ่มขึ้น 4.90 บาท
JAS ปิดที่ 5.55 บาท เพิ่มขึ้น 0.15 บาท
CPF ปิดที่  20.60 บาท ลดลง 0.90 บาท
PTT ปิดที่ 243.00 บาท ลดลง 2.00 บาท
CPALL ปิดที่ 47.50 บาท ลดลง 0.75 บาท
 
ที่มา: สำนักข่าวอินโฟเควสท์